Sewejarige sterf in tref-en-trap ongeluk(Foto: Rusa/Facebook) ŉ Sewejarige meisie is Donderdag dood in ŉ tref-en-trap ongeluk op die R102 in die omgewing van Cornubia, KwaZulu-Natal. Reaction Unit South Africa (Rusa) het verskeie oproepe van verbygangers ontvang wat die ongeluk wou aanmeld. “Rusa-beamptes het omstreeks 14:51 by die toneel opgedaag. Paramedici het die meisie ondersoek en bevind sy het noodlottige beserings opgedoen,” het Prem Balram, woordvoerder van Rusa, in ŉ verklaring gesê. Die bestuurder van ŉ wit Ford Bantam-bakkie wat stilgehou het om bystand te lewer, het aan Rusa gesê ŉ motor het voor hom gery en die kind omgery. Die voertuig het weggery sonder om stil te hou. “Die meisie se vyfjarige niggie was saam met haar. Sy is nie beseer nie.” Die tou wat die meisies wou gaan optel (Foto: Rusa/Facebook) Die twee kinders het naby ŉ woonstelblok gespeel toe hulle ŉ oranje tou in die straat opgemerk het. “Hulle het die besige straat oorgesteek om die tou op te tel toe die ongeluk plaasgevind het.” Die meisie is oorspronklik van Pietermaritzburg. Sy het Woensdag by haar tannie se huis aangekom om die skoolvakansie by haar familie te spandeer. Verkeersvertragings word verwag omdat die noordelike laan gesluit is.